কাহিলিপাড়ার পাহাড়ে ঘেরা শ্যুটিং রেঞ্জটা ততক্ষণে হয়ে উঠেছে এক টুকরো বাংলাদেশ। শ্যুটার, গণমাধ্যমকর্মী, বাংলাদেশ অলিম্পিক অ্যাসোসিয়েশন (বিওএ) কর্মকর্তারা খুঁজতে শুরু করে দিয়েছেন শাকিলকে। কক্ষের বাইরে থাকা শ্যুটারদের চোখেমুখে ঈদের আনন্দ। শাকিল বের হতেই শুরু হলো সেলফি তোলা, অভিনন্দনের জোয়ার। ভারত-পাকিস্তানের শ্যুটার, কর্মকর্তা, গেমসের সম্প্রচার চ্যানেল দূরদর্শনের সঞ্চালক এসে শুভেচ্ছা জানাতে লাগলেন। বাংলাদেশের শ্যুটিংয়ে নতুন একটা ইতিহাসই গড়েছেন তরুণ শাকিল। ভারতীয় ওমপ্রকাশকে হারিয়ে ৫০ মিটার ফ্রি পিস্তল ইভেন্টে সোনা জিতেছেন উদীয়মান শ্যুটার। এর আগে ফ্রি পিস্তলে গেমসে কোনো সোনা জেতেনি বাংলাদেশ।